После окупације Краљевине Југославије, 1941. године, изабран је за члана Војног комитета, који је партијска организација Сиска формирала за припрему оружаног устанка. На дан напада Сила Осовине на Совјетски Савез, 22. јуна 1941. године, био је ухапшен. У затвору је провео двадесетак дана, али је потом услед недостатка доказа пуштен. Одмах по изласку из затвора, прешао је у илегалу, а потом се 20. јула 1941. године пребацио у Сисачки партизански одред, који се налазио у околини Сиска. Најпре је био борац, а потом је постао десетар, истакавши се у акцијама Одреда.